Správa zo zahraničnej pracovnej cesty 

1. Účastník ZPC:

Titul, meno a priezvisko:   	Mgr. Slavka Lukáčová
Pracovisko:                         	OOPVZ ORP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			manažér programovania
Znalosť jazykov:                	AJ, FJ

Titul, meno a priezvisko:   	Ing. Ján Kollárčik
Pracovisko:                         	OMTP SŠFEÚ, MŠVVaŠ SR, Stromová 1, 813 30 Bratislava
Pracovné zaradenie:         	hlavný štátny radca
Funkcia:			finančný manažér pre TP
Znalosť jazykov:                  AJ
2. Zahraničná pracovná cesta:

Štát:                                     	Belgicko
Mesto:                                 	Brusel  
Vykonaná v dňoch:             	06.02. – 09.02.2012
Prijímajúca organizácia:    	Európska komisia
Účel cesty:                   	Účasť na zasadnutí technickej pracovnej skupiny pre ESF a Výboru ESF
Spôsob financovania:          	Vreckové, stravné, cestovné a ubytovanie hradilo MŠVVaŠ SR. Následne refundovateľné z technickej pomoci.

3. Rámcový program pobytu:

06.02.2012	15:00		Odchod z Bratislavy
	19:10		Príchod do Bruselu
	
07.02.2012 	09:00 – 17:00	Účasť na zasadnutí technickej pracovnej skupiny ESF

08.02.2012	09:00 – 16:00	Účasť na zasadnutí technickej pracovnej skupiny ESF

09.02.2012	09:00 – 16:00	Účasť na zasadnutí Výboru ESF
	17:40		Odchod z Bruselu
	21:30		Príchod do Bratislavy

4. Stručný priebeh rokovaní, resp. študijného pobytu:

Zasadnutie ESF Technical Working Group – 7. február 2012 

V úvode prvého dňa zasadnutia predseda Thomas Bender privítal zástupcov chorvátskej delegácie, ktorí sa budú zúčastňovať zasadnutí v úlohe pozorovateľov. Zástupkyňa dánskeho predsedníctva informovala prítomných, že rokovania k návrhom nových nariadení prebiehajú veľmi dobre. Thomas Bender následne nechal schváliť program zasadnutia ako aj zápis z posledného stretnutia. Oboje boli schválené bez pripomienok. 

Thomas Bender následne poskytol členom TWG prehľad o dianí v Európskom Parlamente a Rade. Dňa 16. decembra 2011 sa v Bruseli uskutočnilo zasadnutie GAC (Rada pre všeobecné záležitosti), kde sa diskusie koncentrovali na Spoločný strategický rámec. Všetky ČŠ súhlasili s návrhom poľského predsedníctva prijať Spoločný strategický rámec ako prílohu všeobecného nariadenia. Ďalej sa hovorilo o prepojení kohéznej politiky na EÚ 2020. Väčšina ČŠ uprednostnila využitie Národných programov reforiem ako relevantného referenčného bodu pre prípravu programových dokumentov na národnej úrovni v rámci politiky súdržnosti EÚ. Čo sa týka tematickej koncentrácie, niektoré ČŠ zastávali názor, že návrh EK k tematickej koncentrácii je akceptovateľný ako základ, je ho však potrebné ešte zlepšiť. Hovorilo sa najmä o väčšej flexibilite.
Thomas Bender ďalej hovoril o rokovaniach v rámci dánskeho predsedníctva k návrhom nariadení. Dáni sa zatiaľ venovali nasledovným oblastiam: kontrola a riadenie, zjednodušovanie a veľké projekty, monitorovanie a hodnotenie, tematická koncentrácia a ex-ante kondicionality. Uviedol, že Výbor pre regióny a EcoSoc už pripravili svoje stanoviská k návrhom nariadení a sú pozitívne. 

Ďalší bod agendy sa venoval spoločným akčným plánom (joint action plans). S prezentáciou vystúpil Laurent Sens. Spoločný akčný plán by mal byť vytvorený v novom období za účelom prispieť k nejakému špecifickému cieľu v rámci operačného programu. Zameriavať by sa mal viac na výsledky ako na vstupy. Bola vytvorená pilotná skupina (Česko, Flámsko, Poľsko, Holandsko a Nemecko ako pozorovateľ). Každý z členov tejto pilotnej skupiny vytvoril nejaký spoločný akčný plán, ktorý bude podporovať určitý cieľ v rámci OP. Flámsko v rámci tohto projektu uskutočňuje skôr akúsi štúdiu o tom, aké druhy spoločných akčných plánov by mohli byť v budúcom programovom období vytvorené. Zatiaľ sa pilotná skupina stretla 2-krát, na ďalšom stretnutí by sa mali zaoberať prípravou indikátorov a riadením a auditom. 

V ďalšom bode vystúpil Mark Schelfhout s prezentáciou k tzv. risk scoring tool, ktorý zastrešuje projekt EK s názvom Arachne, podporovaný aj novou stratégiou EK v boji proti podvodom v oblasti štrukturálnych fondov. Hlavným cieľom tohto projektu je vytvoriť komplexnú a ucelenú databázu projektov implementovaných z prostriedkov zo štrukturálnych fondov s doplnením o verejne dostupné informácie za účelom identifikovania najrizikovejších prijímateľov/projektov za pomoci definovaného súboru rizikových indikátorov. Celý systém by mal fungovať tým spôsobom, že členskými štátmi poskytované operatívne informácie o prijímateľoch/projektoch vo forme dátových exportov z národných monitorovacích systémov smerom do informačného systému EK pre štrukturálne fondy (SFC 2007) budú dopĺňané o externé údaje z medzinárodných informačných databáz (Orbis, WorldCompliance), prípadné iných zdrojov z webu. Všetky dostupné interné a extrené informácie budú následne prostredníctvom systému analýzy rizík vyhodnotené a finálnym výstupom bude webová aplikácia prístupná pre členské krajiny a EK, ktorá bude obsahovať tabuľkové/grafické znázornenie rizikovosti jednotlivých prijímateľov/projektov, vzájomných väzieb medzi právnickými osobami a fyzickými osobami a pod. Náklady na tento projekt, ktorý začal začiatkom februára 2012 a má byť ukončený v marci 2013, budú financované EK, pričom budú členené medzi Generálne riaditeľstvo pre zamestnanosť, sociálne veci a inklúziu (DG EMPL) a Generálne riaditeľstvo pre regionálnu politiku (DG REGIO). Členské štáty budú zodpovedné za vývoj systémových dopytov vo vzťahu ku generovaným xml súborom a za kvalitatívnu správnosť a presnosť poskytovaných údajov. Na najbližšom workshope, ktorý je naplánovaný na 6.-8. marca sa zúčastnia dobrovoľníci – tri členské krajiny únie – Poľsko, Fínsko a Španielsko (príp. Rakúsko).

Následne sa zástupca EK, Laurent Sens zaoberal otázkami, ktoré boli v návrhom nových nariadení zaslané po poslednom stretnutí TWG v Krakove. Veľa otázok bolo vznesených k článku 3 – rámec podpory. ČŠ sa pýtali, či v praxi budú musieť implementovať všetky 4 tematické ciele alebo môžu niektoré vynechať. Odpoveď bola, že niektoré tematické ciele možno vynechať, ale tematický cieľ týkajúci sa sociálnej inklúzie a zamestnanosti sú povinné. Ďalšou otázkou bolo, či prioritné osi OP majú byť založené na tematických cieľoch alebo investičných prioritách. Laurent Sens potvrdil, že prioritné osi majú byť založené na tematických cieľoch. Mali by pokrývať jednu alebo viacero investičných priorít v rámci jedného tematického cieľa. ČŠ sa pýtali, prečo technická pomoc, sociálna inovácia a transnacionálna spolupráca nefigurujú ako investičné priority. Bolo vysvetlené, že technická pomoc slúži na podporu celkovej implementácie, nie je napojená na žiadnu politiku (zamestnanosti a pod.), sociálna inovácia a transnacionálna spolupráca sú skôr metódami implementácie, ktoré možno aplikovať na všetky investičné priority (horizontálny prístup). Diskusia sa následne zameriavala na článok 5 – indikátory. Na otázku o zmene ukazovateľov bolo dopovedané, že meniť sa môžu len ukazovatele špecifické pre OP, tzv. všeobecné ukazovatele (common indicators) sa nebudú môcť meniť. Ročné vykazovanie dosiahnutých výsledkov by sa nemalo robiť kumulatívne, ale ČŠ by mal poskytovať ročné údaje o dosiahnutých výsledkoch. Ďalej sa hovorilo oprávnených výdavkoch, v budúcom programovom období bude oprávnený nákup vybavenie, krížové financovanie bude možné do úrovne 5%. Čo sa týka narátavania účastníkov pre potreby ukazovateľov, pokiaľ bude niekto účastníkom v rámci 2 ESF projektov, mala by sa jeho účasť rátať iba 1-krát. 

Ďalším bodom programu bola prezentácia Francisca Merchana, riaditeľa auditu na DG EMPL, venovaná stavu vykonaných auditov národnými orgánmi auditu na základe zaslaných výročných správ ako aj stavu činnosti auditu na DG EMPL v roku 2011. V roku 2011 národné orgány auditu vykonali audity celkovo na 117 operačných programoch, z toho pri 116 operačných programoch EK prijala správy z auditu, na základe ktorých bolo pri 76 operačných programoch akceptované percento chybovosti, pri 10 operačných programoch bola miera chybovosti upravená a pri 31 operačných programoch bola stanovená paušálna korekcia. Pokiaľ ide o identifikované percento chybovosti, to sa 72 operačných programoch pohybovalo pod úrovňou 2%, pri 14 operačných programoch na úrovni 2-5%, pri 21 operačných programoch na úrovni 5-10% a pri zvyšných 10 operačných programoch miera chybovosti prevyšovala 10%. Kým v roku 2010 sa chybovosť auditovaných transakcií pohybovala na úrovni 0% až 87%, v roku 2011 bola situácia o dosť priaznivejšia, nakoľko chybovosť auditovaných transakcií sa pohybovala na úrovni 0% až 29,9%. V porovnaní s rokom 2010 došlo aj k poklesu percenta chybovosti o 0,6 percentuálneho bodu na úroveň 2,2 %.
V roku 2011 EK pri vykonaných auditoch uplatňovala nasledovný referenčný rámec na testovanie vecnej správnosti príslušných transakcií, ktorý je možné rozdeliť do nasledovných kategórii:
-	Kategória 1 – chybovosť kontrolovanej vzorky je nižšia ako 2% - neuplatňuje sa výhrada nakoľko sa vychádza z predpokladu, že aj celková chybovosť sa nachádza pod touto hranicou.
-	Kategória 2 – chybovosť kontrolovanej vzorky je v rozmedzí 2-5%, uplatní sa kumulatívny prístup k stanoveniu miery rizika, v prípade, ak sa zistí, že kumulatívna chybovosť je vyššia ako 2%, uplatní sa výhrada
-	Kategória 3-4 – chybovosť kontrolovanej vzorky je vyššia alebo rovnajúca sa 5% - uplatní sa výhrada
EK uplatnila výhradu vo vzťahu k 37 operačným programom v 13 členských štátoch, pri porovnaní v roku 2010 uplatnila výhradu vo vzťahu k 30 operačným programom v 9 členských štátoch. Pri 8 operačných programoch s mierou chybovosti vyššou ako 2% sa uplatnil tzv. kumulatívny prístup, ktorého výsledkom bolo, že nedošlo k uplatneniu výhrady - BE, DE, ES (3), IE, UK (2). Pri 6 operačných programoch s mierou chybovosti vyššou ako 2%, ktoré dosiahli kumulatívnu mieru chybovosti na úrovni 2-3%, nebude uplatnená výhrada za podmienky, že žiadosť o platbu znížená o fin. korekciu bude EK predložená v termíne do polovice marca (uvedené sa týka operačných programov v členských krajinách - AT, ES, FI, RO (2), SE).
Dôvodmi na uplatnenie výhrady zo strany EK sú predovšetkým identifikované neoprávnené výdavky, nedostatočný audit trail, nedostatočné riadenie overovania oprávnených výdavkov (napr. v roku 2010 Európsky dvor audítorov (ECA) v svojej správe konštatoval, že v rámci ESF malo byť 30% chýb identifikovaných riadiacimi orgánmi.
Dôsledky, ktoré prichádzajú do úvahy v súvislosti s uplatnením výhrady môžu mať nasledovnú formu:
-	prerušenie/pozastavenie platieb (v roku 2011 bolo rozhodnuté o 21 prerušeniach a 3 pozastaveniach platieb zo strany EK)
-	finančné korekcie
-	prijatie akčného plánu na odstránenie nedostatkov v systéme riadenia a kontroly
Jeroen Jutte, riaditeľ sekcie H1 na DG EMPL prezentoval v ďalšom bloku stav DAS v roku 2011 v nadväznosti na vývoj v predchádzajúcom roku 2010. Podľa Zmluvy o fungovaní Európskej únie (článok 287 bod 1 ZFEÚ) je ECA povinný preskúmavať účty všetkých príjmov a výdavkov Únie a každoročne uverejňovať svoje stanovisko. Na tento účel vydáva Dvor audítorov vyhlásenie o vierohodnosti (EN - statement of assurance), ktoré je všeobecne známe pod francúzskou skratkou DAS (Déclaration d'Assurance). DAS predstavuje formálne stanovisko Dvora audítorov k spoľahlivosti účtov EÚ a k zákonnosti a správnosti príslušných transakcií. Jeho cieľom je poskytnúť zúčastneným stranám, najmä Európskemu parlamentu a Rade, ale aj občanom EÚ audítorské stanovisko k tomu, či sú finančné prostriedky EÚ správne vynakladané v súlade s právnymi predpismi Únie a verne zaznamenané v konsolidovanej ročnej účtovnej závierke Európskej únie. ECA každoročne koncom roku v novembri publikuje v Úradnom vestníku EÚ výročnú správu za predchádzajúci rozpočtový rok. 
Výročná správa o plnení rozpočtu v roku 2010 obsahuje spolu 8 kapitol. V kapitole 1 sa nachádza vyhlásenie o vierohodnosti a zhrnutie výsledkov auditu spoľahlivosti účtovnej závierky a správnosti transakcií, ako aj súhrnná správa o hospodárení s rozpočtom na rok 2010. V kapitolách 2 až 7 sa nachádzajú podrobné informácie o audítorských zisteniach vo forme „špecifických hodnotení“ príjmov a výdavkov EÚ. Kapitola 2 sa zaoberá príjmovou stranou rozpočtu EÚ; kapitoly 3 až 7 piatimi skupinami oblasti politík, v rámci ktorých sa schvaľujú a zaznamenávajú výdavky z rozpočtu EÚ.
 Vo vzťahu ku kohéznej politike správa napríklad konštatuje, že najpravdepodobnejšia chybovosť za rok 2010 je oveľa nižšia ako úrovne vykázané v rozpočtových rokoch 2006 až 2008. Dolný limit chybovosti v roku 2010, t. j. 4,7 %, je lepší v porovnaní s 11 % v roku 2008, čo je v súlade s cieľom EK vo vzťahu k znižovaniu miery a frekvencie chybovosti realizovaných transakcií. 
V pripravovanom vyhlásení o vierohodnosti (DAS) na obdobie roku 2011 je plánovaná osobitná kapitola určená zhodnoteniu sociálnej politiky zahŕňajúcej Európsky sociálny fond (ESF), Európsky fond na prispôsobenie sa globalizácii (EGF), nástroj predvstupovej pomoci (IPA IV), Progress - Program EÚ pre zamestnanosť a sociálnu solidaritu 2007 – 2013 a ostané priamo riadené fondy. Zatiaľ čo boli v oblasti sociálnej politiky v rámci DAS 2010 zahrnuté výsledky z 60 uskutočnených auditov, v rámci DAS 2011 to bude až 180 auditov, z toho 160 v rámci ESF a zvyšných 20 auditov v rámci EGF, IPA IV a ostatných priamo riadených fondov. Väčšina z plánovaných auditov sa už uskutočnila, zo 160 ESF projektových auditov sa budú ešte realizovať audity vo februári a marci v Taliansku (8), Litve (8), Francúzsku (8),Španielsku (8) a Poľsku (8). Zatiaľ čo miera chybovosti 2009 po revízii dosiahla úroveň 2,8%, predbežné výsledky za rok 2010 hovoria o poklese na úroveň 2,2%, pričom najväčšia miera chybovosti bola identifikovaná v Slovinsku, Taliansku a Portugalsku.

Posledný bod programu bol venovaný prezentácii štúdie p. Rolfom Bergsom zo spoločnosti Blomeyer&Sanz, ktorá sa zaoberala hodnotením efektívnosti využívania zjednodušenia nákladov. Do štúdie bolo formou konzultácii zapojených 87 riadiacich orgánov z 23 členských štátov. Štúdia v svojich zisteniach odhaduje, že percento štrukturálnych fondov ovplyvnených využívaním zjednodušených nákladov je nižšie ako predpokladané (54% z celkového ESF vo výške 41 miliárd € a 8% z celkového ERDF vo výške 15 miliárd €. Ďalej sa štúdia zaoberala otázkou, či využívanie zjednodušených nákladov prinieslo zníženie administratívnej záťaže riadiacim orgánom a prijímateľom vo všeobecnosti ako aj vo vzťahu k jednotlivým typom zjednodušených nákladov. Po tejto prezentácii nasledovala diskusia, do ktorej sa zapojili viaceré členské štáty. Napr. Belgicko spochybnilo dôveryhodnosť výstupov tejto štúdie aj s ohľadom na skutočnosť, že do nej neboli zaangažovaní prijímatelia, Estónsko sa zaujímalo z akých zdrojov štúdia čerpala informácie vo vzťahu k prezentovaným percentám štrukturálnych fondov ovplyvnených využívaním zjednodušených nákladov, Malta sa zaujímala, či EK pripravuje nejakú ďalšiu štúdiu vo vzťahu k zjednodušeným nákladom.   

Zasadnutie ESF Technical Working Group – 8. február 2012  

V úvode zasadnutia na druhý deň, zástupca EK p. Laurent Sens informoval prítomných, že riadiacim orgánom v členských štátoch bude v priebehu mesiaca február zaslaný dotazník týkajúci sa zjednodušených nákladov a bude k dispozícii prostredníctvom portálu Circa. 

Nasledujúci bod programu zasadnutia bol venovaný prezentácii p. Audriusa Zabotku, generálneho riaditeľa litovskej spoločnosti INVEGA (Investment and Business Guarantees, Ltd.), ktorá bola v roku 2001 založená litovskou vládou. INVEGA je zodpovedná za administráciu finančných nástrojov, prostredníctvom ktorých sú poskytované úvery pre malé a stredne veľké podnikateľské subjekty za výhodnejších podmienok ako sú k dispozícii na trhu. Od roku 2009 sa INVEGA stala administrátorom 2 holdingových fondov – INVEGA fondu s alokáciou 58 mil. EUR financovaného z ERDF a Fondu na podporu podnikania s alokáciou 15 mil. EUR financovaného z ESF. Pokiaľ ide o Fond na podporu podnikania, ktorý je financovaný z prostriedkov ESF, jeho cieľom vytvoriť podmienky pre rozbehnutie/vytvorenie podnikania malých podnikov a podnikateľov - fyzických osôb. Predstavuje kombináciu financovania školení a konzultácii pre potenciálnych prijímateľov z cieľovej skupiny (mladí ľudia, nezamestnaní) s následným poskytovaním mikropôžičiek s dobou splatnosti do 1 roku, ktoré majú napomôcť rozbehnutiu ich podnikateľských aktivít. Tieto pôžičky sú spolufinancované zo zdrojov z ESF vo výške 90% a zdrojov úverových inštitúcii vo výške 10 %.

V ďalšom bode na obdobnú tému prezentoval p. Bruno Calvetta skúsenosti s poskytovaním mikropôžičiek v regióne Kalábria v Taliansku. Nakoľko región Kalábria je jedným z najchudobnejších regiónov v Taliansku s najvyššou mierou nezamestnanosti, hlavnými cieľmi tohto projektu sú predovšetkým zlepšenie prístupu na trh práce, zlepšenie sociálnej inklúzie a boj proti diskriminácii predovšetkým vo vzťahu k nezamestnanosti mladých ľudí. Celý projekt zastrešuje verejná holdingová spoločnosť FinCalabria, ktorej jediným akcionárom je región Kalábria. Celkovo bolo na uvedený projekt vyčlenených 20 mil. EUR v rámci dvoch cieľov/priorít. K januáru 2012 bolo vo výzve prijatých celkovo 914 žiadostí o mikropôžičky, z ktorých bolo pozitívne vyhodnotených 638. Celkovo bolo schválených 273 zmlúv vo výške 5 703 095,58 EUR, pričom na každý kontrakt sa ráta so sumou približne vo výške 25 000 EUR s priemerným úročením 7,15% v 48 splátkach. Prezentácia v svojom závere obsahovala pomerne veľa rôznych štatistických vyhodnotení vo forme tabuliek a grafov, z ktorých je možné napr. konštatovať, že o mikropôžičky žiadalo 61 % mužov a 39 % žien, 80 % fyzických osôb a 20 % právnických osôb, najväčšie percento žiadostí zo všetkých provincií v regióne Kalábria – 33 % bolo v provincii Cosenza, 93% žiadateľov malo talianske občianstvo a v 7% prípadov sa jednalo cudzincov, podporená mala byť najviac oblasť obchodu (50%), služieb (36%) a produkcie tovarov (14 %).

Na záver zástupca EK p. Tamas Szilárd prezentoval aktuálne výsledky plnenia rozpočtu v roku 2011. Pokiaľ ide o staré programové obdobie 2000-2006, upravené odhady čerpania vo výške 437 mil. € sa splnili na 100%, v súčasnom programovom období 2007-2013 sa upravené odhady čerpania rozpočtu vo výške 9 521 mil. € naplnili na úroveň 9 520 €, čo predstavuje úroveň 99%.
Pokiaľ ide o čerpanie pridelenej alokácie ESF na programové obdobie 2007-2013 k 31.12.2011, Slovenská republika dosiahla čerpanie na úrovni 14,31%. Nižšie percento čerpania ESF ako Slovenská republika dosiahlo ešte Rumunsko, Bulharsko, Malta a Česká republika. Priemerná úroveň čerpania ESF dosiahla výšku 26,99 % a v rámci nej sa nachádza väčšia polovica zo všetkých krajín EÚ. Len tri členské krajiny EÚ dosiahli čerpanie prevyšujúce úroveň 40%, a to konkrétne Portugalsko (42,30%), Lotyšsko (47,76%) a Írsko (52,93 %).  
Vo vzťahu k plneniu pravidla n+2, resp. n+3 je hrozba jeho nesplnenia k 31.12.2011 je vyčíslená vo výške 4,346 mil €. Uvedené sa týka 20 krajín EÚ vrátane Slovenskej republiky, kde EK vykazuje riziko možného krátenia záväzku z dôvodu nesplnenia pravidla n+3 vo výške 83 851 705 €. K 31.12.2011 EK už krátila záväzok pri 1 OP vo výške 2 463 999,53 €. Zároveň zástupca EK p. Tamas Szilárd prítomných informoval, že Generálne riaditeľstvo pre rozpočet (DG Budget) pre problémy s cashflow nebude môcť v mesiaci február uhrádzať všetky svoje záväzky vo vzťahu k členským krajinám v stanovenej 60 dňovej lehote. Uvedený problém sa netýka len ESF, ale všetkých fondov v rámci štrukturálnej, kohéznej a poľnohospodárskej politiky, pričom sa predpokladá, že uvedený problém bude definitívne vyriešený v marci. Z tohto dôvodu EK rozhodla, že primárne bude uhrádzať svoje záväzky vo vzťahu k týmto členským krajinám – Portugalsko, Rumunsko, Lotyšsko, Grécko a Írsko. 

Zasadnutie Výboru ESF– 9. február 2012 

V úvode sa predstavil nový predseda Výboru ESF, ktorý nahradil dlhoročnú predsedníčku Leniu Samuel – p. Zoltan Kazatsay. Ten vo svojom príhovore privítal aj novú delegáciu za Chorvátsko. Predstavil program zasadnutia a zároveň navrhol zmeny v tomto programe, aby sa najdôležitejšie body, ku ktorým sa predpokladá širšia diskusia presunuli na doobednejšie zasadnutie. Členovia Výboru s týmto návrhom súhlasili. Tým pádom bola odsúhlasená agenda zasadnutia. V ďalšom bode sa schválila zápisnica z posledného zasadnutia, ktoré sa konalo dňa 1.12 2011 v Krakove. Z. Karacsay zároveň informoval zúčastnených, že zástupkyňa európskych odborov ho požiadala aj o finančné informácie o ESF, táto informácia bude prezentovaná v rámci prehľadu poskytnutom Thomasom Benderom v nasledujúcom bode.

Nasledoval Thomas Bender so svojím zhrnutím diskusie, ktorá prebiehala počas 2 predošlých dní v rámci zasadnutia technickej pracovnej skupiny (účastníkmi Výboru sú totiž aj sociálni partneri, ktorí sa nezúčastňujú zasadnutí technickej pracovnej skupiny ESF, tá je výhradne určená pre zástupcov vlád členských štátov).

Thomas Bender hovoril o budúcnosti ESF, o prebiehajúcich debatách v Európskom parlamente k novým návrhom nariadení, spomenul najmä „opozíciu“ EP voči využitiu makroekonomických kondicionalít. Ďalej informoval, že EcoSoc a Výbor regiónov plánujú vydať tzv. „opinion“ ohľadom nariadenia ESF.
Čo sa týka finančnej implementácie T. Bender sa vrátil k tabuľke s finančným prehľadom, ktorá bola diskutovaná aj v rámci TWG, ale uviedol, že by sa nerád púšťal do konkrétnych čísel jednotlivých členských štátov. Údaje o čerpaní sú vždy povinne uvedené vo výročnej správe každého riadiaceho orgánu a tieto správy sú zverejňované na internete. Zástupcovia sociálnych partnerov majú možnosť dostať sa ku konkrétnym číslam každého operačného programu, o ktorý majú záujem. Sociálni partneri sú naviac aj členmi monitorovacích výborov, takže tieto informácie by mali mať k dispozícii. Zástupkyňa európskych odborov vyjadrila celkovo obavu nad nízkym využívaním ESF práve v čase krízy. Zástupkyňa Rakúska v rámci diskusie argumentovala, že ani čísla udávané EK nie sú kompletné, pretože udávajú len výšku finančných prostriedkov scertifikovaných Európskou komisiou, ale na národnej úrovni sú prijímateľom vyplatené oveľa vyššie čiastky, ktoré ešte nemuseli byť zahrnuté do žiadostí o platbu pre EK. Úroveň čerpania je teda v skutočnosti oveľa vyššia.

Ďalším bodom programu bol návrh na vydanie „opinion“ (stanovisko) k novým nariadeniam zo strany Výboru ESF. Z. Kazatsay vyjadril údiv a znepokojenie nad tým, že členovia Výboru sa nevedia dohodnúť, či takéto stanovisko idú alebo nejdú vydať. Vyzval členské štáty na vyjadrenie ich názoru (aj negatívneho) k tejto otázke. Zástupkyňa Dánska, ktoré je zároveň predsedajúcou krajinou sa vyjadrila, že stanovisko by malo byť krátke a jasné, skôr všeobecné a že podľa jej názoru fakt, že Výbor nevydá stanovisko v tomto momente, neznamená, že tak neurobí neskôr (teoreticky je čas do konca roka). Zástupkyňa európskych odborov bola takisto za vydanie stanoviska. Zástupca Nemecka sa vyslovil za vydanie stanoviska, ale so silným signálom. Poukázal na to, že vo výbore sú zástupcovia rôznych členských štátov a preto musíme nájsť spoločného menovateľa, na ktorom sa všetky ČŠ zhodnú (je prirodzené, že v niektorých otázkach budú ČŠ zastávať opačné pozície). Kontroverzné sú napr. otázky akreditácie a tematickej koncentrácie, spoločný postoj by sme mohli zaujať k minimálnym podielom ESF a k partnerstvu. Belgicko sa vyjadrilo za vydanie stanoviska, takisto Poľsko, Bulharsko, Portugalsko, Španielsko. Zástupca Cypru poukázal na fakt, že na vydaní stanoviska sa predsa členovia dohodli už na zasadnutí v Krakove. V závere sa dohodlo, že Výbor ESF teda vydá stanovisko k návrhom Komisie, členské štáty, ktoré by sa chceli dobrovoľne podieľať na písaní návrhu sa majú ozvať na sekretariát Komisie do konca 7. týždňa. 

V ďalšom bode sa účastníci oboznámili s návrhom nových procedurálnych nastavení fungovania Výboru ESF, zmeny sa týkali najmä refundácie výdavkov za účasť na zasadnutiach, okrem cestovného by sa mali preplácať  zo strany Komisie aj diéty a ubytovanie.

Nasledovný bodom bola komunikácie Komisie ohľadom Social business initiative – iniciatíva ohľadom sociálnych podnikov.
Sociálna inovácia je horizontálne podporovaná v Európe 2020. Kľúčovým prvkom by mali byť sociálne podniky. Bariéry pre tento typ aktivít ale existujú čo sa týka finančného systému (nie je dostatočne vytvorený pre tento druh podnikov), takisto nie je rozvinutá sieť a infraštruktúra. Európska komisia chce práve touto svojou komunikáciou upriamiť pozornosť na túto problematiku. V rámci pripraveného akčného plánu plánujú zlepšiť vizibilitu sociálnych podnikov, zlepšiť prístup k financovaniu a zjednodušiť právne prostredie. 

Posledným bodom rokovania bola komunikácia Komisie k Iniciatíve pre mládež. V EÚ je nezamestnaných 5,5 milióna mladých ľudí. V priemere to je 22,3% miera nezamestnanosti mládeže na úrovni EÚ. Na Slovensku to je 31,3%, v Španielsku je to asi najvyššia miera, 49,6%. Problémové sú 2 skupiny – mladí, ktorí opustili školu bez získania kvalifikáciu a mladí, ktorí si hľadajú prvé zamestnanie. Komisie navrhuje zlepšenie aktivít v nasledovných oblastiach:
a)	lepšie využívanie fondu ESF (nenakontrahované finančné prostriedky)
b)	inovatívny prístup (podpora účasti mladých na rôznych stážach a tréningoch, najmä absolventi bez práce)
c)	podpora mobility mladých ľudí v rámci pracovného trhu (iniciatíva „Erazmus pre podnikateľov“)

Predseda Európskej komisie, J.E. Barroso zaslal list 8 členským štátom, v ktorých je najhoršia situácia čo sa týka nezamestnanosti mladých (vrátane Slovenska) so žiadosťou o urgentné riešenie tejto otázky (zostavenie akčných tímov a hľadanie riešení v čo najkratšej dobe). S ďalšími 7 krajinami (kde nezamestnanosť mladých nedosahuje alarmujúce čísla, ale miera nezamestnanosti je pomerne vysoká, napr. Poľsko) budú vedené bilaterálne rozhovory. V apríli by mala byť vypracovaná správa k iniciatíve pre mládež a prvé výsledky majú byť prezentované na neformálnom zasadnutí Ministerskej rady ministrov pre zamestnanosť a sociálne otázky 23.-24.4 a na konferencii dánskeho predsedníctva k nezamestnanosti mladých v dňoch 26.-27.4. 

5. Odporúčané závery:

Naďalej sa aktívne zúčastňovať zasadnutí ESF Technical Working Group ako aj zasadnutí Výboru ESF. 

Z:   SŠFEÚ                                                                                           T: priebežne  
                                 
6.   Prehľad prinesenej dokumentácie a miesto jej uloženia

Dokumentácia prinesená zo ZPC je k dispozícii u účastníkov ZPC Mgr. Slavky Lukáčovej a Ing. Jána Kollárčika. Správa zo ZPC je zverejnená na internetovej stránke MŠVVaŠ SR a v rámci odboru riadenia programov, oddelenia pre operačný program Vzdelávanie je správa zverejnená v rámci zdieľaného adresára odboru. Prezentácie sú dostupné na stránke http://circa.europa.eu/Members/irc/empl/comite_fse/library. 

7.   Osobitne vyhodnotený očakávaný prínos ZPC

Možnosť aktívne ovplyvniť rozhodovacie procesy v rámci EÚ, prezentácia stanoviska SR, podrobné informácie o pripravovaných krokoch zo strany EÚ v oblasti ESF. Informácie sú využívané pri implementácii pomoci z ESF v programovom období 2007-2013. Z hľadiska blížiacej sa prípravy ďalšieho programového obdobia 2014-2020 sú veľkým prínosom aj prezentované informácie o budúcnosti ESF. Osobitným prínosom ZPC je možnosť výmeny a získania skúseností ostatných členských krajín v súvislosti s implementáciou pomoci zo štrukturálnych fondov EÚ.

8.    Spôsob zverejnenia výsledkov ZPC, prenos získaných informácií

Výsledky ZPC budú prezentované na najbližšej porade oddelenia pre OPV/OMTP.

Súhlasím so zverejnením správy na internete.

Správu vypracoval: 

Mgr. Slavka Lukáčová

Ing. Ján Kollárčik 

Dátum: 29. 02 2012

So správou súhlasí: 

Mgr. Veronika Paľková, poverená vedením OOPVZ 

RNDr. Dušan Hudec, RORP

Ing. Ján Bruncko, ROMTP

Správu schválil: 

Mgr. Roderik Klinda, GR SŠFEÚ